УФ-м и паспортыр зэратым зэхъуэкIыныгъэхэр халъхьэ
КъБР-м и прокуратурэм хъыбар фегъащIэ
Хабзэм къызэригъэувымкIэ, зи ныбжьыр илъэс 20, 45-рэ хъуа цIыхухэм я паспортыр зэрахъуэкI. Нэхъапэм а ныбжьым узэрынэсу тхылъым къару имыIэжу хъурт, абы къыхэкIыу щIэ къыдэхыным занщIэу иужь ихьэн хуейт. Иджы паспортыщIэр къыпIэрыхьэхукIэ жьым и пIалъэр икIыркъым, ауэ а Iуэхур махуэ 90-м къриубыдэу зэфIэгъэкIыпхъэщ.
УФ-м и Правительствэм 2021 гъэм бадзэуэгъуэм и 15-м къыдигъэкIа унафэ №1205-м ипкъ иткIэ, Урысей Федерацэм и цIыхум и паспортым теухуа хабзэм зэхъуэкIыныгъэхэр игъуэтащ. Апхуэдэу зи ныбжьыр илъэс 14 ирикъуахэм махуэ 90-м къриубыдэу я япэ паспортыр къызэрыратынымкIэ тхылъхэр щIалъхьэн хуейщ. Япэм а Iуэхум махуэ 30 хухыхыу арат.
2022 гъэм бадзэуэгъуэм и 1-м щегъэжьауэ урысей паспорт ягъэхьэзырыным махуитху нэхърэ нэхъыбэ трагъэкIуэдэнукъым, абы щыгъуэми лъэIу тхылъыр щепта щIыпIэм (ущыпсэууэ ущатха е пIалъэкIэ уздэщыIэ щIыпIэ) мыхьэнэ иIэнукъым. Иджыпсту ущыпсэууэ ущатха щIыпIэм щыIэ IуэхущIапIэм лъэIу тхылъыр щIэплъхьамэ, паспортыр ягъэхьэзырыным махуи 10 токIуадэ, пIалъэкIэ уздэщыIэм Iуэхум иужь ущихьэмэ, махуэ 30-кIэ упэплъэнущ.
ЦIыхухэм я паспортыр хуэсакъыу яхъумэн хуейщ. Ар пфIэкIуэдмэ, административнэ жэуапым (ст.19.16 КоАП РФ) урашэлIэнущ.
Паспортыр пфIэкIуэдамэ, Iэмал имыIэу УФ-м Къэрал кIуэцI IуэхухэмкIэ и министерствэм и щIыналъэ къудамэм хъыбар ебгъэщIэн хуейщ.

